«Առավոտ»-ի գլխավոր խմբագիրը, պնդելով, որ «զուտ քաղաքական բաղադրիչը» Լեւոն Տեր-Պետրոսյանի «խոսքերում եւ գործողություններում չորրորդական պլանում է», հիմնավորել է. - «Առաջին նախագահի նման մտավորականների անհրաժեշտությունն առաջանում է հեղափոխական իրավիճակում, իսկ լճացման, անտարբերության, ցինիզմի, կեղծավորության ժամանակաշրջանում պահանջարկ ունեն ավելի նեղ, «ուտիլիտար» քաղաքական մենեջերները»։ «Բայց եթե վերանանք անձերից, ապա կարելի է արձանագրել, որ մեր խնդիրների կեսը պայմանավորված է երկրի ներսում գործող անարդյունավետ քաղաքական, հասարակական, տնտեսական համակարգով, մյուս կեսը՝ ղարաբաղյան խնդրով, շրջափակմամբ եւ այլն», - ընդգծել է գլխավոր խմբագիրն ու եզրակացրել. - «Առաջին կեսը կախված է բացառապես մեզնից, երկրորդը՝ նաեւ մի շարք այլ երկրներից ու գործոններից։ Եթե մենք կարողանանք արագ եւ արդյունավետ կերպով իրականացնել երկրի արդիականացումը, ապա գուցե Ղարաբաղի խնդրի լուծումն էլ կերեւա»։